ར་
བློ་བཞག་ནས། བླ་མར་གསོལ་འདེབས་སོགས་བྱ། ཐུན་དཔོན་གྱིས་དུང་བུས་པའི་ཚེ་
བསྐྱེད་རྫོགས་ཀྱི་ཐུན་ལ་ཞུགས་ནམ་ལང་བ་ན་ཐུན་གྲོལ། བསྔོ་སྨོན་བྱ། ཆུ་གཏོར་གཏོང་།
མེ་གཏོང༌། རྒྱུན་བསང་མདོར་བསྡུས་ཙམ་བྱ། ཆོས་སྤྱོད་རིགས་འདོན། ཇ་བཏུང༌། དེ་
མ་ཐག་དུང་བཏང་ཚེ་བསྙེན་སྒྲུབ་ཀྱི་ཐུན་ལ་ཞུགས། ཉིན་ཁུང་དྲང་པོ་ནས་སྔ་ཐུན་གྲོལ་
གསོལ་འདེབས་རིགས་འདོན། གུང་ཚིག་རྣལ་འབྱོར་ལྡན་པས་བཟའ། ཡོན་སྦྱོང་གི་མདོ་
261

གངས་ཅན་རིག་བཅུད་ལས།
༼ཡ༽
རག་མགོ་སྤྲུལ་སྐུའི་གསུང་འབུམ།
འདོན། སླར་ཡང་ཕྱི་ཐུན་བསྡམ། དགོངས་མོ་ཕྱི་ཐུན་གྲོལ་ནས་གཏོར་བསྔོས་བྱ། འདི་
སྐབས་དམིགས་བསལ་སྦྱིན་བདག་གི་སྐུ་རིམ་དང་གསོ་སྦྱོང་ཡོད་ཚེ་རྒྱུན་མཚམས་པ་མ་
གཏོགས་ཚོགས། གསུར་བསྔོས་བྱ། སླར་སྲོད་ཐུན་ལ་འཇུག །ཐུན་དེ་གྲོལ་བ་ན། དགེ་
བསྔོ་དང་སྐུ་སཱ་ལའི་ཚོགས་བསགས་འདོན། སྨོན་ལམ་རྒྱས་པར་བྱ། གསོལ་འདེབས་
བརྒྱུད་བསྐུལ་བཅས་རྣལ་འབྱོར་ལྡན་པས་མཚན་མོའི་ཆ་ཡང་དོན་ཡོད་པར་བྱ།
རང་ཀྱང་། ཐུན་ལ་འཇུག་པ་སྔར་ལྟར་ལ། དེ་ལྟར་ཐུན་བཞི་པོ་དེ་ཡི་ཁོངས་སུ་སྨྲ་བཅད་བྱ།
གཤགས་གཞན་དུ་འགྲོ་བ་གཞན་དང་ལོང་གཏམ་སྨྲ་བ། བཟོ་སོགས་རྣམ་པར་གཡེང་བའི་
རིགས་དང་མེ་དུད་བཏང་སོགས་མི་བྱ་བར་དགེ་སྦྱོར་འབའ་ཞིག་ལ་དྲིལ། ཐུན་མཚམས་
རྣམས་སུ་ཆོས་སྤྱོད་དང་ཕྱག་འཚལ་བ་སོགས་ལ་བཙོན། སྤྱི་མཚམས་འདི་མ་གྲོལ་བར་
སླར་ཐོ་
དུ་ཐུན་བཞི་དེ་ནམ་ཡང་མི་བཅད། ཐུན་བསྐྱུར་ནས་འཚོགས་རྒྱུ་སོགས་སྲོལ་ངན་མི་འཛུག །
གསར་བུ་སོགས་བསྙེན་སྒྲུབ་ལ་འཇུག་མི་ནུས་པ་རྣམས་ཀྱང་ལྷ་ཁང་དུ་ལྡེབ་འཚོགས་
ཀྱིས་ཆོས་སྤྱོད་འདོན་དགོས། བར་སྐབས་སུ་སྔོན་འགྲོ་བསགས་པ་དཔེ་སྐྱོར་བྱ། རྒྱུ་
འགྲུལ་སོགས་ལ་ཆད་པ་སྔར་རྒྱུན་ལྟར་གཅོད། དོན་མེད་དུ་རྒན་གཞོན་སུ་ཡང་མི་བསྡོད།
རང་རེ་འཆི་བ་ནམ་འོང་མ་འཚལ་བཞིན་དུ་མི་ཚེ་ཕལ་ཆེར་དོན་མེད་གཡེང་བའི་དབང་དུ་
སོང་བ་མང་བས། མཚམས་ཡུན་རིང་ཅི་ནུས་བྱ་རྒྱུ་དང༌། འདི་ཡི་རིང་ཙམ་ལ་དགེ་སྦྱོར་རེ་
འགྲུབ་ནའང་དོན་ཆེ་བས་མཚམས་འདི་དོན་ཡོད་པ་ཞིག་ཅི་ནས་གལ་ཆེ་བས་ནམ་ཡང་
ཆགས་འཁྲི་མི་ཤོར་བ་དང༌། ཡུན་ཐ་ནའང་ཟླ་བ་གཅིག་ལས་མི་དམའ་བར་བྱེད། སྔར་
བྱ་བཏང་རྣམས་རི་སུལ་ཕྱོགས་ཕྱོགས་སུ་གནས་པ་ལ་ཐུན་དཔོན་གྱིས་བརྡ་སྦྱར་བ་རིམ་
རྒྱུད་དུ་གོ་དགོས་པས་ཐམས་ཅད་ནས་དུང་རེ་བཟུང་དགོས་པའི་རྒྱུན་ལ་སྔོན་གྱི་ཕྱག་
ས་ལ་ཆོས་སྤྱོད་
རྒྱུན་བཞིན་ཀུན་ནས་དུང་འབུད་པར་མཛད་པའོ། །དེ་ནས་གྲོལ་ཉིན་འཚོགས་ལ་
དང་སྨོན་ལམ་རྒྱས་པར་བཏང༌། རྒྱལ་ཐོ་བསྡུ། བཀྲ་ཤིས་བརྗོད་པས་དགེ་ལེགས་སུ་
262

ཐུབ་བསྟན་ཀུན་བཟང་
ང་གླིང་གི་བཅའ་ཡིག་ལྷག་བསམ་རབ་དཀར་ཆོས་དུང་སྒྲ་དབྱངས་དགེ་བའི་འབྱུང་གནས།
བྱའོ། །
དོན་གྱི་སྙིང་པོ་ངེས་འབྱུང་གི་རྒྱུད་བསྐུལ་བས་ཚེ་འདིའི་བྱ་བཞག་སྤོང་ཅི་ནུས་དང༌།
འདོད་ཆུང་ཆོག་ཤེས་པས་འདུ་འཛིའི་བྱ་བ་ཉུང་ཅི་ནུས་བྱ་བ་དང༌། ཆོས་རྣམ་དག་ཞིག་
ཉམས་ སུ་ ལོན་པར་བྱ་དགོས་ ཀྱི་ སེཪ་ གཟུགས་དང་སྔགས་ཆོག་ཀློག་ཤེས་ཙམ་གྱིས་
བསྟན་པ་བཤའ་མའི་གྲལ་དུ་མི་འགྲོ་བས་མི་ཚེ་སྟོང་པར་མ་སོང་བར་བརྩོན་དགོས་པས།
དགོན་སྡེ་འདིར་ཞུགས་ཚད་ནས་རང་བསམ་ཟིན་པའི་ལོ་ཚོད་ལ་སླེབ་ནས་རྫོགས་ཆེན་སྔོན་
འགྲོ་རེ་ཁྲལ་སྤྲད་ཙམ་དུ་མ་སོང་བར་ཐུན་མོངས་ཐུན་མིན་གྱི་བློ་སྦྱོངས་རྣམས་གནད་དུ་
སྨིན་པ་དང་། འབུམ་ལྔའི་བསགས་སྦྱང་ཀྱང་ཚུལ་ལྡན་བྱེད། ལྟ་བ་རྣམ་པར་དག་པ་ལ་བློ་
ཡི་གོམ་འདྲིས་རེ་མེད་ཕྱིན་བསྐྱེད་རྫོགས་སོགས་ལམ་སྒྲུབ་ཁུར་བྱས་ཀྱང་ཟག་བཅས་ཀྱི་
དགེ་བ་རང་རྒྱུད་པས་རྣམ་གྲོལ་གྱི་ལམ་མི་མཚོན་པས། བླ་མ་ཚུལ་བཞིན་བརྟེན་ནས་
རྫོགས་ཆེན་གྱི་མན་ངག་ཐོབ་པར་བྱས་ཏེ་ཉམས་ལེན་ཀུན་གྱི་སྙིང་པོར་འདི་ལ་དྲིལ།
བོག་འདོན་ཁྲོ་བོ་རོ་ཟའི་གཏུམ་མོ། །རྨི་ལམ་ཞིང་ཁམས་ལྔ་སྦྱོངས། །ཁྲ་ཁྲིད་མུན་ཁྲིད། སྒྲ་
སྦྱངས། ཐོད་རྒལ་འོད་གསལ་གྱི་ཁྲིད་རྣམས་དཔལ་ཡུལ་བའི་ཆོས་བརྒྱུད་འཛིན་པ་ཀུན་
ནས་མ་སྦྱོངས་མི་ཆོག་པའི་ཕྱག་རྒྱུན་ཡོད་པ་བཟང་སྲོལ་ནུབ་མི་ཤོར་བར་ངེས་དོན་སྙིང་
པོའི་སྒྲུབ་སྡེ་མཚན་དོན་ལ་གནས་པ་གནད་གལ་པོ་ཆེ་ཡིན། ལོ་རེ་འཁོར་མོར་ཇི་ལྟར་བྱ་
བའི་དུས་མཆོད་སོགས་དེབ་ཡིག་ཟུར་འཁོད་ལྟར་ལ་དུས་དྲུག་གི་མཆོད་པ་བཟུང་བའི་
དགོས་ཆེད་ཆེན་པོ་ཡོད་པ་ཡིན་ལ། ཁྱད་པར་རྙིང་མ་བ་ཞེས་པའི་མཚན་གཞི་འདུས་མདོ།
སྒྱུ་འཕྲུལ། ཡང་ཕུར་སོགས་རྒྱུད་སྡེ་བཀའ་མའི་སྒྲུབ་མཆོད་རྣམས་ཆགས་འཁྲི་མི་ཤོར་བ་
གལ་ཆེ་བ་ཡིན་ཏེ། སྔོན་གྱི་གྲུབ་ཐོབ་རིག་འཛིན་རྒྱ་མཚོའི་ཤུལ་ལམ་གསང་བ་བསམ་
གྱིས་མི་ཁྱབ་པའི་རྒྱུད་སྡེ་རིན་པོ་ཆེ་འདི་རྣམས་སྙིགས་མའི་དུས་འདིར་མཚན་ཙམ་ཡང་
རྙེད་པར་དཀའ་ཞིང་ཉམས་ལེན་ཚར་རེ་བྱས་ཀྱང་ཕན་ཡོན་རྒྱ་ཆེན་པོ་ཐོབ་ཅིང་སངས་
263

གངས་ཅན་རིག་བཅུད་ལས།
རག་མགོ་སྤྲུལ་སྐུའི་གསུང་འབུམ། ༼ཡ༽
རྒྱས་བྱང་སེམས་རིག་འཛིན་མཁའ་འགྲོ་རྒྱ་མཚོས་དབྱིངས་ནས་དགོངས་ཤིང་བྱིན་གྱིས་
རླབས་པར་འགྱུར་བ་ཡིན་ཏེ། གསང་སྙིང་ལས། གང་ཞིག་འདི་ལ་མོས་གྱུར་པ། །སངས་
རྒྱས་དཀྱིལ་འཁོར་ཐམས་ཅད་ཀྱིས། །ཕྱོགས་དུས་ཀུན་ནས་ཐམས་ཅད་དུ། །ཉེ་བའི་སྲས་
སུ་དགོངས་པར་འགྱུར། །ཞེས་དང༌།
དམ་པ་མཆོག་དང་དམ་པ་ཡིས། །སྲས་དང་སྤུན་དགོངས་བྱིན་གྱིས་རློབས། །ཞེས་
སོགས་གསུངས་པ་ལྟར་ལ། ཁྲག་འཐུང་རྩ་འཆམ་སོགས་ཀྱང་རྒྱུད་ནས་ཇི་སྐད་གསུང་པའི་
ཕན་ཡོན་དེང་སོང་བསྐྱེད་རྫོགས་ཕྲ་བའི་མིས་ནི་ཇི་བཞིན་ཐོབ་དཀའ་ཡང་། གྲོང་ནག་གི་
བྲོ་བརྡུང་གླུ་ལེན་གྱི་བསམ་སྤྱོད་མི་བྱ་བར་དད་གུས་ལྟ་དགོངས་བློ་ནུས་ཀྱིས་ཅི་འབྱོར་རེ་
བྱས་ན་ཕན་ཡོན་རྗེས་མཐུན་སྒྲིབ་སྦྱོང་ཆེན་པོ་རེ་ངེས་པར་འོང་བས་རྒྱུན་ཆད་མི་ཤོར་
བ་རེ་བྱུང་ན་ལེགས། གཏེར་མའི་ཕྱོགས་བཀའ་དགོངས་གཉིས་དང་བླ་རྫོགས་ཐུགས་
གསུམ་གཏེར་རྙིང་བྱིན་རླབས་ཆེ་བའི་གཞུང་ཆེན་འདི་རྣམས་ཀྱི་སྒྲུབ་ཆེན་སྦྱོར་དངོས་
རྗེས་གསུམ་ཚད་ཐུབ་བྱས་ན་སྒྲུབ་ཆེན་ལན་རེའི་ཕན་ཡོན་ཀྱང་བསམ་གྱིས་མི་ཁྱབ་སྟེ།
བདེར་འདུས་ལས། སྒྲུབ་ཆེན་འདིའི་མཚན་ཙམ་འཛིན་པས་ཀྱང༌། །པདྨ་ང་དང་སྲོག་
ཁྲག་གཅིག་ཏུ་འདྲེས། །ཞེས་གུ་རུ་རིན་པོ་ཆེའི་ཐུགས་དགོངས་ཆོས་སྐུའི་ཀློང་དུ་གྲོལ་
བར་གསུངས་པ་དང༌། དགོངས་འདུས་ལས། གང་ཞིག་གླེགས་བམ་སྤྱི་བོར་རེག་པས་
ཀྱང་། །ངན་འགྲོའི་སྒོ་འགེགས་བདེ་བ་ཅན་དུ་འགྲོ། ཞེས་སོགས་ཕན་ཡོན་བསམ་མི་ཁྱབ་
པར་གསུང་པས་ནོར་བུ་རྙེད་ནས་བྱི་དོར་བྱ་བ་བརྩོན་པས་ཉམས་སུ་ལོན་པར་བྱའོ། །ལྷ་
ཁང་སྐུ་གཉེར་ནས་ཀྱང་ལྷ་ཁང་ཕྱག་དར་རྡུལ་ཕྱིས་ལེགས་པར་བགྱིས་ན་འདུལ་བ་ནས་
ཕན་ཡོན་ལྔ་ཐོབ་པར་གསུངས་པ་དང་མར་མེ་རྒྱུན་འཛུག་སོགས་མཆོད་པ་དངོས་གཙང་
ཞིང་དག་པར་བྱ་བ་དང་ཡོན་ཆབ་བརྒྱ་ཚར་མི་ཆད་པ་དང་ནང་རེ་བཞིན་ཡན་ལག་བདུན་
པ་འབུལ་ཞིང་ཕྱག་འཚལ་བ་སོགས་བྱ། རང་གི་དངོས་སྤྱད་གདན་ཆ་སོགས་ཚགས་སུ་
264

ཐུབ་བསྟན་ཀུན་བཟང་
ང་གླིང་གི་བཅའ་ཡིག་ལྷག་བསམ་རབ་དཀར་ཆོས་དུང་སྒྲ་དབྱངས་དགེ་བའི་འབྱུང་གནས།
ཚུད་པ་དང༌། དུས་མིན་དང་གཞན་དུ་ལོངས་སྤྱད་མི་བཅུག །མགོན་ཁང་དུས་གཏོར་རྒྱུན་
གཏོར་བཅས་རང་གཞན་གྱི་ཚོགས་བསགས་སྒྲིབ་སྦྱོང་བསྟན་པ་སྤྱི་དང་བྱེ་བྲག་གི་སྐུ་
རིམ། ཆོས་སྐྱོངས་ཕྲིན་ལས་ཀྱི་དམ་ཚིག་སོགས་ཕན་ཡོན་དགོས་ཆེད་ཚད་མེད་པས་ཆག་
འཁྲི་མི་ཤོར་བར་བྱེད། དུས་དྲུག་མཆོད་པ་བཟུང་བའི་ཕན་ཡོན་ཆེན་པོ་ཡོད་དོ། །
བསྙེན་སོགས་མ་བྱས་དབང་རབ་ལས་སོགས་འཇུག་མི་རུང་བས་ཀཿདཔལ་རྣམས་
སྒྲུབ་ཁང་ལོ་གསུམ་མ་རྫོགས་པར་སློབ་དཔོན་གྱི་བྱ་བ་མི་བྱེད་པའི་ཕྱག་བཞེས་བཞིན།
འདིར་ཡང་ལེ་ལོ་ཅན་ལ་དད་རྫས་བུ་ལོན་དུ་འགྱུར་བ་སྤང་བ་དང༌། རྟེན་བཟང་དོན་ཡོད་
བྱ་ཕྱིར། སྒྲུབ་ཁང་འདིར་སྔོན་འགྲོ་དངོས་གཞིའི་ཁྲིད་ཐོབ་ཅིང་བསྙེན་སྒྲུབ་དོན་གཉེར་
ཡོད་པ་རྣམས་སྡོད་རྒྱུ་ལས་ཁྲལ་སྤྲད་རྒྱུ་མི་བསྡོད། སྔོན་དུ་བླ་མ་རྣམས་ལས་འདོན་ལུགས་
སྒྲུབ་ལུགས་སོགས་ཞིབ་ཁྲིད་ཞུས་ནས་བརྗེ་མཚམས་སྒྲུབ་ཁང་གི་དཔེ་ཆ་དང་དངོས་སྤྱད་
རྩིས་སྤྲོད་ལེན་དང་སྣ་སེལ་སྐུ་རིམ་རིགས་སྒྲུབ་ནས་རྒྱུན་གྱི་ཉམས་ལེན་བཅའ་མཚམས་
སྐབས་སུ་བཤད་པ་ལྟར་ལ། སྔོན་འགྲོ་འབུམ་ལྔ་སྔོན་དུ་ཚད་ལྡན་གྲུབ་ཟིན་ཡིན་ན་འདིར་
ཐོག་མར་ཟླ་གཅིག་ཙམ་ལ་ཐུན་མོང་ཐུན་མིན་སྔོན་འགྲོའི་བསགས་སྦྱོང་བྱ། དེ་ནས་གུ་
རུ་ཞི་བ་དང༌། ཐུགས་རྗེ་ཆེན་པོའི་བསྙེན་པ་སྔོན་དུ་བཏང༌། དེ་ནས་བླ་མ་དགོངས་འདུས་
བཀའ་བརྒྱད། སྒྱུ་འཕྲུལ་ཞི་ཁྲོ་འདུས་མདོ་རྣམས་ཀྱི་བསྙེན་པ་དང་སོ་སོའི་རྫོགས་རིམ་
རྣམས་ཞར་ལ་སྦྱོང་ཞིང་ཚོགས་བསྐང་སྦྱིན་བསྲེགས་བཅས་བཏང༌། རྗེས་མར་ཀར་གླིང་
ཞི་ཁྲོའི་བསྙེན་པ་དང༌། བདེ་ཆེན་ཞིང་སྒྲུབ་བྱ། ཕྱག་བཞེས་ཞིབ་ཆ་ཆགས་མེད་རི་ཆོས་
མཚམས་ཀྱི་ཞལ་གདམས་ལས་ཤེས་པར་བྱའོ། །སློབ་དཔོན་ཆེན་པོས། ལྟ་བ་ཀླུ་སྒྲུབ་
ལུགས་བཞིན་བྱ། སྤྱོད་པ་མཁན་པོའི་ལུགས་ལྟར་གྱིས། །ཞེས་ཀུན་མཁྱེན་འཇིགས་བྲལ་
གླིང་པས། །ངོས་ཀྱི་རིང་ལུགས་འཛིན་པ་ཀུན། །བསྟན་པའི་མིག་རྐྱེན་འདི་གཅེས་པར་
འཛིན་པ་ལས། ཞིག་པོ་དང་ཐོ་ཅོའི་ཀུན་ཏུ་སྤྱོད་པས་ནམ་ཡང་བགྱི་བར་མི་བྱའོ། །ཞེས་
265

གངས་ཅན་རིག་བཅུད་ལས།
རག་མགོ་སྤྲུལ་སྐུའི་གསུང་འབུམ། ༼ཡ༽
དང་། རིག་འཛིན་ཀུན་བཟང་ཤེས་རབ་ཀྱིས་རྗེས་འཇུག་རྣམས་ལྟ་བ་རྫོགས་ཆེན་དང་སྤྱོད་
པ་དམ་ཆོས་འདུལ་བ་བཞིན་བྱ་བར་གསུངས་པ་ལྟར། མདོར་ན་འདི་སྣང་ལ་བློ་གཏད་མི་
བཅའ། བློ་ཕུག་ཡང་དག་པའི་ཆོས་ལ་གཏད། ཞི་དུལ་བག་ཡོད་ཀྱི་སྤྱོད་པས་ལས་རྒྱུ་
འབྲས་སྤང་བླང་སྲོག་ལྟར་གཅེས་སྤྲས་བྱ། སོ་ཐར་གྱི་སྡོམ་པ། བྱང་སེམས་ཀྱི་བསླབ་བྱ།
སྒྲིབ་སྦྱང་ཚོགས་གསོག་བསྐྱེད་སྒྲུབ་ཀྱི་ཉམས་ལེན། ཁྱད་པར་ངེས་དོན་ཐེག་མཆོག་
རྫོགས་པ་ཆེན་པོའི་ལམ་ལ་བརྩོན་པ་ཉམས་ལེན་ཐམས་ཅད་ཀྱི་སྙིང་པོར་བྱ་བ་རྣམས།
རྙེད་དཀའི་ལུས་རྟེན་དོན་ཆེ་བའི་འདུ་ཤེས། དམ་པའི་ཆོས་དཀོན་པའི་འདུ་ཤེས། རྟེན་
འབྲེལ་ཕུན་སུམ་ཚོགས་པ་བརྒྱ་ལམ་ལན་གཅིག་ཐོབ་པ་ལ་སྙིང་པོ་ལེན་པའི་འདུ་ཤེས་
རྣམས་སྙིང་གི་དཀྱིལ་དུ་བཅང་སྟེ། དམ་པའི་ཚུལ་དགུའི་ཡོན་ཏན་ཡར་ངོའི་ཟླ་བ་ལྟར་
འཕེལ་བས་རང་གཞན་གྱི་དོན་གཉིས་ལྷུན་གྱིས་གྲུབ་ནས་ཚེ་གཅིག་ལ་རྣམ་མཁྱེན་རྒྱལ་
བའི་གོ་འཕང་ཐོབ་པའི་བརྩོན་འགྲུས་ལ་འབད་པར་བྱའོ། །
ཕན་བདེའི་འབྱུང་གནས་རྒྱལ་བསྟན་གདུག་དཀར་པོ། །དེར་འཛིན་འདུས་པས་
འཁོར་ལོ་རྣམ་གསུམ་གྱི། །རིན་ཆེན་གསེར་གྱི་ཡུ་བས་བཟུང་མིན་ན། །འགྲོ་འདིའི་ལས་
ཉོན་ཚ་གདུང་གང་གིས་སྐྱོབས། །ཀ་ཡེ་དལ་རྟེན་ཡིད་བཞིན་ནོར་བུ་འདི། །བག་མེད་ལོག་
སྤྱོད་ཆུ་ལ་མི་འདོར་བར། །ཚུལ་གནས་ཐོས་བསམ་སྒོམ་པའི་རྒྱལ་མཚན་རྩེར། །མཆོད་
ནས་དོན་གཉིས་འདོད་རྒུ་འཇོ་བར་མཛོད། །སྟོན་པས་ཞི་བསིལ་བདུད་རྩིའི་སྒོ་འབྱེད་ཚེ། །
ཆོས་མཛོད་སྲུང་བར་སེངྒེའི་སྒྲ་བསྒྲགས་པའི། །དབང་བརྙེས་ཉེ་སྲས་གནས་བརྟན་བཅུ་
དྲུག་སོགས། །ཞལ་བཞེས་མ་བསྙེལ་དུས་འདིར་དགོངས་ཤིག་ཀྱེ། །བསྟན་དང་བསྟན་
འཛིན་སྐྱོང་བའི་གཡར་དམ་ཅན། །རྡོ་རྗེའི་ཆོས་སྲུང་མཐུ་རྩལ་ཅན་རྣམས་ཀྱིས། །ལུང་
རྟོགས་བསྟན་དར་བསྟན་འཛིན་ཞབས་པད་བརྟན། །བསྟན་དགྲ་ཚར་གཅོད་མཐུན་རྐྱེན་
ཕུན་ཚོགས་མཛོད། །རྣམ་དག་ཁྲིམས་གཙང་འཛམ་བུའི་གསེར་བཟང་ཁམས། །ཐོས་
266

ཐུབ་བསྟན་ཀུན་བཟང་གླིང་གི་བཅའ་ཡིག་ལྷག་བསམ་རབ་དཀར་ཆོས་དུང་སྒྲ་དབྱངས་དགེ་བའི་འབྱུང་གནས།
བསམ་སྒོམ་པའི་རྩིབ་སྟོང་རྣམ་པར་བཀྲ། །རིམ་གཉིས་ལམ་གྱི་མུ་ཁྱུད་ཅིག་ཏུ་ཟླུམ། །
དོན་གཉིས་གླིང་བཞིའི་ཁྱོན་ལ་དབང་བསྒྱུར་མཛོད། །དགེ་འདུན་ཐུགས་མཐུན་འདུལ་
ཁྲིམས་གཙང་ཞིང་དག །ཚེ་རིང་ནད་མེད་ཆོས་མཐུན་དཔལ་གྱིས་འབྱོར། །རྣམ་གཡེང་
འདུ་འཛིའི་མི་གཡེང་སྤང་ཀློག་བརྩོན། །དམ་ཆོས་སྙིང་པོའི་སྒྲུབ་པ་ལྷུར་ལེན་ཤོག
པ་གསུམ་ལྡན་རྣལ་འབྱོར་གྲུབ་པའི་ཁྱུས། །ལུང་དང་རྟོགས་པའི་བསྟན་པ་འོད་སྟོང་ལྡན། །
བཤད་དང་སྒྲུབ་པའི་རྟ་ལྗང་གིས་དྲང་པས། །ཕན་བདེའི་སྣང་ཆེན་རྒྱས་པའི་བཀྲ་ཤིས་
ཤོག །
།བསླབ་
ཞེས་པ་སྔར་རབས་ཚེས་ཤིང་འབྲུག་སྐོར་བྲིས་པ་ཡིན་ཀྱང་སྐབས་རེར་ནི་འདི་དོན་བླང་དོར་ཕལ་ཆེར་ཉམས་
ལེན་ཚུལ་ལྡན་བྱེད་པ་བྱུང་ཞིང༌། སྐབས་རེར་ནི་དུས་དབང་ལྟ་བུས་ཕྲ་ཞིབ་འདི་རིགས་ལ་དམ་ལྷོད་ཅི་རིགས་བྱུང་ཡོད་ཀྱི་
ད་དུང་མ་འོང་པ་ན་སྲིད་མཐའ་མ་བཀག་པས་ཆོས་བཞིན་སྤྱོད་པའི་ལྷག་བསམ་ཅན་བྱུང་ན་དེ་དག་གི་ཐུགས་གསོས་སུ་
འགྱུར་སྲིད་སྙམ་ནས་ཤཱཀྱའི་དགེ་སློང་འཇམ་དབྱངས་ཐུབ་བསྟན་བཤད་སྒྲུབ་རྒྱ་མཚོས་རང་ལོ་དྲུག་ཅུར་སོན་པ་རབ་རྒྱལ་
འབྲུ་མང་ཞེས་པ་ས་ཕོ་སྟག་གི་ལོར་གསལ་ཁ་བཅས་བཀོད་པ་འདི་ཉིད་དོན་དང་ལྡན་པར་བླ་མ་རྒྱལ་བ་སྲས་དང་བཅས་
པའི་ཐུགས་རྗེས་བྱིན་གྱིས་བརླབ་ཏུ་གསོལ། བཀྲ་ཤིས་དགེ་ལེགས་ཀྱི་སྣང་ཆེན་པོ་རྟག་བརྟན་ཕུན་སུམ་ཚོགས་པ་འཕེལ་
ཞིང་རྒྱས་པར་གྱུར་ཅིག །དགེ་ལེགས་འཕེལ། སརྦ་མངྒ་ལཾ།།
267

གངས་ཅན་རིག་བཅུད་ལས། རག་མགོ་སྤྲུལ་སྐུའི་གསུང་འབུམ། ༼ཡ༽